CELEX: 52021PC0152
Language: fi
Date: 2021-03-31
Title: Ehdotus NEUVOSTON TÄYTÄNTÖÖNPANOPÄÄTÖS Kroatialle direktiivin 2003/96/EY 19 artiklan mukaisesti annettavasta luvasta myöntää verovapautus humanitaarisessa miinanraivauksessa käytettävien koneiden dieselöljylle

EUROOPAN KOMISSIO
            Bryssel 31.3.2021
            COM(2021) 152 final
            2021/0075(NLE)
            Ehdotus
            NEUVOSTON TÄYTÄNTÖÖNPANOPÄÄTÖS 
            Kroatialle direktiivin 2003/96/EY 19 artiklan mukaisesti annettavasta luvasta myöntää verovapautus humanitaarisessa miinanraivauksessa käytettävien koneiden dieselöljylle
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Energiatuotteiden ja sähkön verotusta säännellään unionissa energiatuotteiden ja sähkön verotusta koskevan yhteisön kehyksen uudistamisesta 27. lokakuuta 2003 annetulla neuvoston direktiivillä 2003/96/EY
                     1
                  , jäljempänä ’energiaverodirektiivi’ tai ’direktiivi’.
               
               
                  Mainitun direktiivin 19 artiklan 1 kohdan ja erityisesti sen 5, 15 ja 17 artiklan säännösten nojalla neuvosto voi yksimielisesti komission ehdotuksesta antaa jäsenvaltiolle luvan ottaa käyttöön verotustasoa koskevia muita vapautuksia tai alennuksia erityisistä politiikkaan liittyvistä syistä.
               
               
                  Kroatialle on jo annettu 16 päivänä joulukuuta 2014 annetulla neuvoston täytäntöönpanopäätöksellä 2014/921/EU
                     2
                   lupa myöntää verovapautus humanitaarisessa miinanraivauksessa käytettävien koneiden dieselöljylle direktiivin 2003/96/EY 19 artiklan mukaisesti.
               
               
                  Tämän ehdotuksen tarkoituksena on jatkaa Kroatian esittämän pyynnön mukaisesti sille annettua lupaa, sillä nykyisen poikkeuksen voimassaolo päättyi 19. joulukuuta 2020. Tämän poikkeuksen tarkoituksena on vähentää miinanraivausta varten rekisteröityneille oikeushenkilöille aiheutuvia kustannuksia, ja nopeuttaa näin näitä toimia ja humanitaarisen miinanraivauksen täytäntöönpanoa Kroatiassa.
               
               
                  Miinanraivaustoimet toteutetaan jalkaväkimiinojen käytön, varastoinnin, tuotannon ja siirron kieltämisestä ja niiden hävittämisestä vuonna 1998 tehdyn kansainvälisen yleissopimuksen (Ottawan yleissopimus), Oslossa vuonna 2018 allekirjoitetun rypäleammuksia koskevan kansainvälisen yleissopimuksen (jossa kielletään rypäleammusten kaikenlainen käyttö, tuotanto, siirto ja varastointi ja luodaan yhteistyö- ja avustuspuitteet miinoitettujen alueiden raivauksen varmistamiseksi) sekä Kroatian miinanraivauslain (OG 110/15, 118/18 ja 98/19) mukaisesti.
               
               
                  Kroatian tasavalta esitti Ottawan yleissopimuksen 5 artiklan mukaisesti vuonna 2018 toisen pyynnön miinanraivausta koskevan määräajan pidentämiseksi. Pyyntöön suostuttiin yleissopimuksen osapuolten seitsemännessätoista kokouksessa, ja miinanraivauksen päätökseen saattamiselle on nyt asetettu uusi määräaika, joka on 1. maaliskuuta 2026.
               
               
                  Miinanraivausta koskevan määräajan pidennyksen mukaisesti Kroatian viranomaiset ilmoittivat komissiolle 18. syyskuuta 2020 päivätyllä kirjeellä aikeestaan jatkaa verovapautuksen myöntämistä humanitaarisessa miinanraivauksessa käytettävien koneiden dieselöljylle 19. joulukuuta 2026 saakka. Se toimitti lisätietoja 13. lokakuuta 2020 ja 6. marraskuuta 2020 päivätyillä kirjeillä.
               
               
                  Kroatia haluaa edelleen myöntää verovapautuksen humanitaarisessa miinanraivauksessa käytettävien koneiden dieselöljylle direktiivin 2003/96/EY 19 artiklan mukaisesti.
               
               
                  Poikkeusta pyydettiin 19. joulukuuta 2020 ja 19. joulukuuta 2026 väliseksi ajaksi eli se on jatkoa nykyiselle poikkeukselle ja energiaverodirektiivin 19 artiklassa säädetyn enimmäismääräajan mukainen.
               
               
                  Kroatian soveltaman toimenpiteen tavoitteena on kannustaa epäiltyjen miinakenttien nopeampaan raivaamiseen ja vapauttaa siten maatalousmaata ja metsiä uudelleen taloudellista toimintaa varten. Toimenpiteestä odotetaan myös saatavan välittömiä myönteisiä vaikutuksia ihmisten elämälle ja terveydelle alueilla, joilla on miinoja ja räjähtämättömiä taisteluvälineitä.
               
               
                  Toimenpiteessä on kyse miinoitettujen alueiden humanitaarisessa miinanraivauksessa käytettävien koneiden dieselöljylle myönnettävästä verovapautuksesta, jonka voivat saada vain miinanraivausta varten rekisteröityneet oikeushenkilöt. Toimenpide toteutetaan valmisteveron palautuksina. Koneet, joissa käytetään valmisteverosta vapautettua dieselöljyä, luokitellaan niiden käyttötarkoituksen, työstökoneiden ja käyttötavan mukaan. Kroatian miinantutkimuskeskuksen toimivaltaiset osastot valvovat koneiden käyttöä ja pitävät siitä kirjaa. Jokaisesta koneesta täytetään erityinen lomake, johon kirjataan käyttöajat, tehdyt työt ja polttoaineen kulutus kultakin päivältä. Kun hanke on päättynyt, miinanraivaaja jättää raivauspaikalla käytetyistä koneista valmisteveron palautuslomakkeen, jonka mukana on kunkin koneen käyttöpäiväkirja. Valmisteverolainsäädännön yleistä täytäntöönpanoa valvova valtiovarainministeriön vero-osasto tarkastaa raivauskoneissa käytetyt polttoainemäärät järjestelmällisesti raivauspaikalta saatavien tietojen perusteella.
               
               
                  Kroatian viranomaisten antamien lukujen mukaan Kroatiassa on 44 hyväksyttyä oikeushenkilöä, joilla on 43 humanitaariseen miinanraivaukseen käytettävää konetta. Toimenpidettä ei kuitenkaan ole tarkoitus rajoittaa ainoastaan näihin hyväksyttyihin toimijoihin vaan sitä sovelletaan myös kaikkiin uusiin hyväksyttyihin toimijoihin ja miinanraivauskalustoon, jota voidaan käyttää tätä tarkoitusta varten tulevaisuudessa. Kroatian miinatoimintakeskus hyväksyy kaikki uudet miinanraivauskoneet, jotka on tarkoitettu käytettäviksi humanitaarisessa miinanraivauksessa, ja pitää niistä kirjaa.
               
            
            
               Jos toimenpidettä ei sovellettaisi, Kroatian alueella toimintaluvan saaneen miinanraivauskaluston käyttäjien olisi maksettava moottoripolttoaineena käytettävästä dieselöljystä kansallista valmisteveroa, joka on 3 060 Kroatian kunaa (noin 404 euroa, kun käytetään 1. lokakuuta 2020 voimassa ollutta valuuttakurssia 1 euro = 7,5630 kunaa) 100 litraa kohden. Kyseistä verokantaa sovelletaan silloin, kun dieselöljyä käytetään polttoaineena, sekä silloin, kun sitä käytetään kiinteästi asennetuissa moottoreissa, raskaassa konekalustossa ja muussa kuin tieliikenteessä käytettäviksi tarkoitetuissa ajoneuvoissa (energiaverodirektiivin 8 artiklan 2 kohdan b, c ja d alakohta). Määräaikainen verovapautus antaisi käyttäjille mahdollisuuden alentaa miinanraivauksesta aiheutuvia kustannuksiaan rajoitetun ajan, mikä kannustaisi työn tehostamiseen toimenpiteen voimassaoloaikana. Tämä nopeuttaa miinanraivausta. Toimenpiteen edunsaajia ovat oikeushenkilöt, joille Kroatian sisäministeriö on myöntänyt luvan miinanraivaustoimintaan miinanraivauslain (OG 110/15, 118/18 ja 98/19) mukaisesti ja joilla on humanitaarisessa miinanraivauksessa käytettävien koneiden teknisistä vaatimuksista ja vaatimustenmukaisuuden arvioinnista annetun asetuksen (OG 53/07, 39/11 ja 57/13) mukaisesti hyväksyttyjä koneita.
            
            
               
                  Kroatia haki lupaa 19. joulukuuta 2020 ja 19. joulukuuta 2026 väliselle ajalle. Siten nykyinen poikkeus ei keskeydy, ja lupa on direktiivin 19 artiklan 2 kohdassa säädetyn enimmäisajan mukainen.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Teollisiin ja kaupallisiin tarkoituksiin käytettävän dieselöljyn verotusta säännellään direktiivillä 2003/96/EY ja erityisesti sen 8 artiklalla. Mainitun direktiivin 5, 15 ja 17 artiklassa säädetään jäsenvaltioiden mahdollisuudesta soveltaa verojen eriyttämistä, kuten verovapautuksia ja veronalennuksia, tiettyihin dieselöljyn käyttötapoihin. Kyseisissä säännöksissä ei kuitenkaan sinällään säädetä verovapautuksesta humanitaarisessa miinanraivauksessa käytettävien koneiden dieselöljylle.
               
            
         
         
            
               Energiaverodirektiivin säännökset
            
            
               
                  Direktiivin 2003/96/EY 19 artiklan mukaisen toimenpiteen arviointi
               
               
                  Direktiivin 19 artiklan 1 kohdan ensimmäisessä alakohdassa säädetään seuraavaa: 
               
               
                  ”Edellisissä artikloissa, erityisesti 5, 15 ja 17 artiklassa esitettyjen säännösten lisäksi neuvosto voi yksimielisesti komission ehdotuksesta antaa jäsenvaltioille luvan ottaa käyttöön muita vapautuksia tai alennuksia erityisistä politiikkaan liittyvistä syistä”.
               
               
                  Mahdollisuutta ottaa käyttöön humanitaarisessa miinanraivauksessa käytettävien koneiden dieselöljyä koskeva edullinen verokohtelu voidaan suunnitella direktiivin 19 artiklan nojalla, sillä sen tarkoituksena on antaa jäsenvaltioille lupa ottaa käyttöön muita vapautuksia tai alennuksia erityisistä politiikkaan liittyvistä syistä. 
               
               
                  Kroatia on pyytänyt, että toimenpidettä sovellettaisiin 19 artiklan 2 kohdassa sallitun enimmäisajan eli 6 vuoden ajan. Tämä ajanjakso vastaa Kroatian kansainvälisiä sitoumuksia saattaa miinanraivaus päätökseen.
               
               
                  Poikkeuksen ei tulisi kuitenkaan heikentää voimassaolevan lainsäädäntökehyksen tulevaa kehitystä, vaan siinä olisi otettava huomioon energiaverodirektiivin tuleva tarkistus ja se, että neuvosto saattaa antaa säädöksen energiaverodirektiivin muuttamista koskevan komission ehdotuksen perusteella. Kyseinen uudelleentarkastelu on jatkoa energiaverodirektiivin arvioinnille
                     3
                   ja EU:n energiaverotuskehyksestä 28. marraskuuta 2019 annetuille neuvoston päätelmille
                     4
                  . Neuvosto pyysi päätelmissään komissiota analysoimaan ja arvioimaan mahdollisuuksia julkaista sopivana ajankohtana ehdotus energiaverodirektiivin tarkistamiseksi. Lisäksi neuvosto pyysi komissiota kiinnittämään erityistä huomiota direktiivin soveltamisalaan, vähimmäisverokantoihin sekä erityisiin verohuojennuksiin ja -vapautuksiin. 
               
            
            
               Vaikka tässä tilanteessa vaikuttaa aiheelliselta myöntää lupa haetulle ajanjaksolle, poikkeuksen voimassaolon ei kuitenkaan tulisi rajoittaa sellaisten asiaa koskevien yleisten säännösten soveltamista, joiden soveltaminen alkaa ennen 19. joulukuuta 2026.
            
            
            
               
                  Valtiontukisäännöt
               
               
                  Kroatian viranomaisten on tarkoitus myöntää verovapautus dieselöljylle, jota käytetään tietyissä humanitaariseen miinanraivaukseen käytettävissä koneissa, palauttamalla kannettu valmistevero kokonaisuudessaan kaikille miinanraivausta varten rekisteröityneille toimijoille. Kroatian viranomaisten mukaan toimenpide ei ole valtiontukea. Tämä ehdotus ei rajoita kyseisestä toimenpiteestä valtiontukisääntöjen nojalla tehtävien arviointien soveltamista. Neuvoston täytäntöönpanopäätöstä koskeva ehdotus ei myöskään vaikuta jäsenvaltioiden velvollisuuteen varmistaa valtiontukisääntöjen noudattaminen.
               
            
            
               •Yhdenmukaisuus unionin muiden politiikkojen kanssa
            
            
               
                  Terveys- ja ympäristöpolitiikka
               
               
                  Pyydetty toimenpide liittyy pääasiassa EU:n terveys- ja ympäristöpolitiikkaan sikäli, että sen avulla voidaan nopeammin vähentää Kroatian tasavallan miinoitettuja alueita, jotka uhkaavat ihmisten, kotieläinten ja luonnonvaraisten eläinten elämää ja terveyttä. Tämän toimenpiteen tavoitteet ovat luonteeltaan alueellisia ja alakohtaisia, sillä miinoista raivattavat alueet sijaitsevat Kroatian tasavallan eri alueilla ja alat, joihin toimenpide vaikuttaa, ovat maa- ja metsätalous. Toimenpiteen soveltamisella on välittömiä myönteisiä vaikutuksia ihmisten elämän ja terveyden suojeluun alueilla, joilla on miinoja ja räjähtämättömiä taisteluvälineitä.
               
               
                  Liikennepolitiikka
               
               
                  Toimenpide koskee ainoastaan dieselöljyä, jota käytetään nimenomaisesti miinojen raivaukseen suunnitelluissa ja rakennetuissa erikoiskäyttöön tarkoitetuissa koneissa, ja sitä sovelletaan vain Kroatian tasavallan miinoitetuilla alueilla. Olisi myös syytä mainita, ettei näitä koneita voi käyttää minkäänlaiseen kuljetukseen yleisillä teillä.
               
               
                  Sisämarkkinat ja tasapuolinen kilpailu
               
               
                  Asianomaiset olosuhteet huomioon ottaen toimenpide näyttää hyväksyttävältä myös sisämarkkinoiden asianmukaisen toiminnan ja terveen kilpailun kannalta. Tämä johtuu erityisesti siitä, että toimenpide ei suosi tiettyjä yrityksiä toisten kustannuksella, koska sitä sovelletaan kaikkiin yrityksiin, jotka osallistuvat humanitaariseen miinanraivaukseen Kroatiassa. Toimenpide ei myöskään vaikuta EU:n sisäiseen kauppaan, koska sen luonne on erityinen ja koska se koskee ainoastaan Kroatian tasavallan miinoitettuja alueita.
               
               
                  Sen vuoksi voidaan todeta, että toimenpide on unionin terveys-, ympäristö-, liikenne- ja kilpailupolitiikan mukainen.
               
               
                  Kun otetaan huomioon, kuinka pitkäksi ajaksi verovapautusta koskevaa lupaa ehdotetaan jatkettavan, on epätodennäköistä, että edellisissä kappaleissa tehty analyysi muuttuisi ennen toimenpiteen voimassaolon päättymistä.
               
            
         
         
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Neuvoston direktiivin 2003/96/EY 19 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  SEUT-sopimuksen 113 artiklan soveltamisalaan kuuluva välillinen verotus ei sinänsä kuulu mainitun sopimuksen 3 artiklassa tarkoitettuun unionin yksinomaiseen toimivaltaan.
               
               
                  Neuvostolle on kuitenkin direktiivin 2003/96/EY 19 artiklassa annettu yksinomainen toimivalta antaa johdetun oikeuden nojalla jäsenvaltiolle lupa ottaa käyttöön muita vapautuksia tai alennuksia kyseisessä säännöksessä tarkoitetulla tavalla. Näin ollen jäsenvaltiot eivät voi toimia neuvoston sijasta. Tästä syystä toissijaisuusperiaatetta ei sovelleta nyt käsillä olevaan täytäntöönpanopäätökseen. Joka tapauksessa kyseessä ei ole lainsäädäntöluonnos, joten tekstiä ei ole tarpeen toimittaa kansallisille parlamenteille perussopimusten pöytäkirjan nro 2 mukaisesti toissijaisuusperiaatteen noudattamisen tarkastelua varten.
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Verovapautus ei ylitä sitä, mikä on tarpeen kyseisen tavoitteen saavuttamiseksi.
               
            
            
               •Toimintatavan valinta
            
            
               
                  Ehdotettu toimintatapa on neuvoston täytäntöönpanopäätös. Direktiivin 2003/96/EY 19 artiklassa säädetään ainoastaan tämän tyyppisestä toimenpiteestä.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Voimassa olevan lainsäädännön jälkiarvioinnit/toimivuustarkastukset
            
            
               
                  Toimenpide ei edellytä voimassa olevan lainsäädännön arviointia.
               
            
            
               •Sidosryhmien kuuleminen
            
            
               
                  Tämä ehdotus perustuu Kroatian jättämään hakemukseen ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisten asiantuntijoiden käyttö ei ollut tarpeen.
               
            
            
               •Vaikutustenarviointi
            
            
               
                  Ehdotus koskee luvan antamista yhdelle jäsenvaltiolle sen omasta pyynnöstä, eikä se edellytä vaikutusten arviointia.
               
               
                  Kroatian tasavallan miinoitetuiksi epäiltyjen alueiden suuruus on 295,9 km², ja kyseisellä alueella sijaitsee 50 kaupunkia ja kuntaa 8 maakunnassa. Näillä alueilla kaikenlainen liikkuminen on kiellettyä.
               
            
         
         
            
               
                  Miinanraivauksessa on tällä hetkellä mukana 617 miinanraivaajaa, työmaapäällikköä ja tukihenkilöstöä, jotka ovat 44:n miinanraivausta varten hyväksytyn oikeushenkilön palveluksessa. Nimenomaisesti miinanraivaukseen suunniteltuja miinanraivauskoneita on 43.
               
               
                  Kroatian toimittamien tietojen mukaan toimenpiteen vaikutus verotuloihin on rajallinen. Kroatian viranomaiset arvioivat, että toimenpiteen aiheuttamat veromenetykset ovat yhteensä 3 199 475 kunaa (noin 423 043 euroa) toimenpiteen kuuden vuoden voimassaoloaikana.
               
               
                  Koska toimenpide alentaa miinanraivaustoimiin osallistuvien talouden toimijoiden toimintakustannuksia, Kroatia odottaa sen vaikuttavan myönteisesti miinanraivauksen onnistuneeseen ja ripeään päätökseen saattamiseen.
               
            
            
               •Sääntelyn toimivuus ja yksinkertaistaminen
            
            
               
                  Toimenpiteen tarkoituksena ei ole yksinkertaistaminen. Se perustuu Kroatian esittämään pyyntöön ja koskee ainoastaan kyseistä jäsenvaltiota.
               
            
            
               •Perusoikeudet
            
            
               
                  Toimenpide ei vaikuta perusoikeuksiin.
               
            
            
               4.TALOUSARVIOVAIKUTUKSET
            
            
               
                  Toimenpiteestä ei aiheudu taloudellista tai hallinnollista rasitetta unionille. Näin ollen ehdotuksella ei ole vaikutuksia Euroopan unionin talousarvioon.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Täytäntöönpanosuunnitelma ei ole tarpeen. Tämä ehdotus koskee luvan antamista verovapautukseen yhdelle jäsenvaltiolle sen omasta pyynnöstä. Lupa annetaan rajoitetuksi ajaksi 19. joulukuuta 2026 saakka. Toimenpidettä voidaan arvioida, jos sen uusimista pyydetään voimassaoloajan päätyttyä.
               
            
            
               •Selittävät asiakirjat (direktiivien osalta)
            
            
               
                  Ehdotus ei edellytä selittäviä asiakirjoja direktiivin saattamisesta osaksi kansallista lainsäädäntöä. 
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Ehdotuksen 1 artiklassa säädetään, että Kroatia saa myöntää direktiivin 2003/96/EY 19 artiklan mukaisesti verovapautuksen humanitaarisessa miinanraivauksessa käytettävien koneiden dieselöljylle
               
               
                  Ehdotuksen 2 artiklan mukaan lupa myönnetään Kroatian pyynnön mukaisesti siten, että se on voimassa 19. joulukuuta 2020 ja 19. joulukuuta 2026 välisen ajan, jolloin se on jatkoa nykyiselle neuvoston täytäntöönpanopäätökselle 2014/921/EU ja direktiivissä sallitun kuuden vuoden enimmäisajan mukainen.
               
            
            
               2021/0075 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
         
         
            
               Kroatialle direktiivin 2003/96/EY 19 artiklan mukaisesti annettavasta luvasta myöntää verovapautus humanitaarisessa miinanraivauksessa käytettävien koneiden dieselöljylle
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY
                  5
                ja erityisesti sen 19 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Kroatialle myönnettiin neuvoston täytäntöönpanopäätöksellä 2014/921/EU
                  6
                lupa myöntää verovapautus humanitaarisessa miinanraivauksessa käytettävien koneiden dieselöljylle 19 päivään joulukuuta 2020 saakka direktiivin 2003/96/EY 19 artiklan mukaisesti.
            
            
               (2)Kroatia pyysi 18 päivänä syyskuuta 2020 lupaa jatkaa verovapautuksen myöntämistä humanitaarisessa miinanraivauksessa käytettävien koneiden dieselöljylle 19 päivän joulukuuta 2020 ja 19 päivän joulukuuta 2026 välisen ajan. Komission pyynnöstä Kroatia toimitti 13 päivänä lokakuuta 2020 ja 6 päivänä marraskuuta 2020 lisätietoja hakemuksensa tueksi.
            
            
               (3)Kroatia haluaa tällaisella verovapautuksella vauhdittaa miinanraivausta maan eri alueilla jäljellä olevilla miinoitetuilla alueilla. Toimenpiteellä olisi välittömiä myönteisiä vaikutuksia ihmisten elämään ja terveyteen kyseisillä alueilla.
            
            
               (4)Toimenpide olisi rajoitettava koskemaan ainoastaan hyväksyttyjä erikoiskoneita, jotka on nimenomaisesti suunniteltu ja rakennettu miinoitettujen alueiden raivaamiseen.
            
            
               (5)Toimenpide olisi rajattava koskemaan ainoastaan Kroatian alueella olevia miinoitettuja alueita.
            
            
               (6)Toimenpidettä olisi sovellettava kaikkiin toimijoihin, jotka osallistuvat humanitaarisen miinanraivauksen Kroatiassa, jolloin yksikään yksittäinen toimija ei saa taloudellista etua.
            
            
               (7)Sen vuoksi toimenpide voidaan hyväksyä sisämarkkinoiden asianmukaisen toiminnan ja oikeudenmukaisen kilpailun varmistamistarpeen kannalta, ja se on unionin terveys-, ympäristö-, energia- ja liikennepolitiikan mukainen.
            
            
               (8)Kunkin direktiivin 2003/96/EY 19 artiklan 1 kohdan nojalla myönnettävän luvan voimassaoloajan olisi oltava tiukasti rajattu. Jotta asianomaiset talouden toimijat saavat riittävän varmuuden ja riittävästi aikaa saattaa miinojen raivaus päätökseen miinoitetuilla alueilla, lupa on aiheellista myöntää kuudeksi vuodeksi.
            
            
               (9)Jotta voitaisiin taata miinanraivaustoimiin osallistuvien talouden toimijoiden oikeusvarmuus ja välttää sovellettavan verokannan muutoksista johtuvan hallinnollisen rasitteen mahdollinen lisääntyminen, Kroatian olisi voitava myöntää verovapautus keskeytyksettä humanitaarisessa miinanraivauksessa käytettävien koneiden dieselöljylle. Haettu lupa olisi sen vuoksi myönnettävä 19 päivästä joulukuuta 2020 alkaen, jotta täytäntöönpanopäätöksessä 2014/921/EU aiemmin säädetyt järjestelyt voivat jatkua saumattomasti.
            
            
               (10)Tämä päätös ei vaikuta valtiontukea koskevien unionin sääntöjen soveltamiseen,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Annetaan Kroatialle lupa vapauttaa verosta sen alueella humanitaarisessa miinanraivauksessa käytettävien koneiden dieselöljy. Toimenpide koskee ainoastaan hyväksyttyjä erikoiskoneita, jotka on nimenomaisesti suunniteltu ja rakennettu miinoitettujen alueiden raivaamiseen.
            
            
               2 artikla
            
         
         
            
               Tätä päätöstä sovelletaan 19 päivän joulukuuta 2020 ja 19 päivän joulukuuta 2026 välisenä aikana.
            
            
               Jos neuvosto kuitenkin antaa Euroopan unionin toiminnasta tehdyn sopimuksen 113 artiklan tai jonkin muun asiaa koskevan säännöksen nojalla humanitaarisen miinanraivauksen veroetuja koskevia yleisiä sääntöjä, tämän päätöksen soveltaminen lopetetaan päivänä, jona kyseisten yleisten sääntöjen soveltaminen alkaa.
            
            
            
               3 artikla
            
            
               Tämä päätös on osoitettu Kroatialle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 283, 31.10.2003, s. 51–70.
               
               
                  
                     (2)
                  
                        EUVL L 363, 18.12.2014, s. 50–51.
               
               
                  
                     (3)
                  
                        SWD(2019) 329 final.
               
               
                  
                     (4)
                  
                        Neuvoston päätelmät, 28.11.2019, 14608/19, FISC 458. 
               
               
                  
                     (5)
                  
                        EUVL L 283, 31.10.2003, s. 51.
               
               
                  
                     (6)
                  
                        Neuvoston täytäntöönpanopäätös 2014/921/EU, annettu 16 päivänä joulukuuta 2014, Kroatialle direktiivin 2003/96/EY 19 artiklan mukaisesti annettavasta luvasta soveltaa verovapautta humanitaarisessa miinanraivauksessa käytettävien koneiden dieselöljyyn (EUVL L 363, 18.12.2014, s. 150).